stanford-oval/wikipedia huggingface dataset:
Tetraetyyliortosilikaatti

| Tetraetyyliortosilikaatti |
| --- | --- |


Tunnisteet
IUPAC-nimi:  Tetraetyylisilikaatti
CAS-numero:  78-10-4
PubChem CID:  6517
SMILES:  CCO[Si](OCC)(OCC)OCC
Ominaisuudet
Molekyylikaava:  C8H20SiO4
Moolimassa:  208,33 g/mol
Sulamispiste:  -82,5 °C
Kiehumispiste:  168,8 °C
Tiheys:  0,932 g/cm3
Liukoisuus veteen:  Reagoi veden kanssa
Tetraetyyliortosilikaatti eli tetraetyylisilikaatti tai tetraetoksisilaani (C8H20SiO4) on piihapon ja etanolin muodostama epäorgaaninen esteri. Yhdistettä käytetään polymeeriteollisuudessa silikonien valmistamiseen, pinoitteissa, piidioksidin valmistamiseen ja orgaanisissa synteeseissä.
Ominaisuudet

Huoneenlämpötilassa tetraetyyliortosilikaatti on väritöntä makehahkolta tuoksuvaa nestettä. Yhdiste liukenee hyvin orgaanisiin liuottimiin kuten etanoliin ja dietyylieetteriin. Tetraetyyliortosilikaatti reagoi veden kanssa hitaasti hydrolysoituen etanoliksi ja piihapoksi, josta kuumennettaessa muodostuu piidioksidia. Hydrolyysin välituotteena muodostuu yhdisteitä, joissa osa etoksiryhmistä on korvautunut hydroksyyliryhmillä. Aineen hydrolyysiä katalysoivat sekä hapot että emäkset.
Valmistus ja käyttö

Tetraetyyliortosilikaattia valmistetaan piitetrakloridin ja etanolin välisellä reaktiolla. Ensimmäisen kerran yhdistettä valmisti näin Von Ebelman vuonna 1846. Toinen tapa valmistaa yhdistettä on alkuainepiin ja etanolin välinen reaktio, jota katalysoivat eräät siirtymämetallit kuten rauta. Reaktioissa muodostuva tuote puhdistetaan tislaamalla.
Tetraetyyliortosilikaattia käytetään valmistettaessa silikoneja, joita käytetään muun muassa säänkestävissä ja kuumuutta kestävissä sementeissä, laasteissa, maaleissa ja lakoissa. Muita käyttökohteita ovat opalilasin valmistus, aerogeelin valmistus, erittäin puhtaan piidioksidin valmistus CVD-menetelmällä puolijohdeteollisuutta varten ja metallien pinnoitus korroosionkestävyyden parantamiseksi.
Kerrang! Awards

Kerrang! Awards on Kerrang!:n järjestämä tapahtuma, jossa palkitaan musiikkialan parhaimmistoa. Palkinnot on jaettu vuodesta 1993 alkaen.
Menestyneimmät yhtyeet

1999: Stereophonics (2 palkintoa)
2000: Slipknot (3 palkintoa)
2001: Papa Roach (2 palkintoa)
2003: The Darkness (2 palkintoa)
2004: The Darkness (2 palkintoa)
2005: Green Day ja My Chemical Romance (2 palkintoa)
2006: Lostprophets (2 palkintoa)
2007: Enter Shikari ja Machine Head (2 palkintoa)
2008: 30 Seconds to Mars (2 palkintoa)
2009: Slipknot (2 palkintoa)
2010: Bullet for My Valentine (2 palkintoa)
2011: 30 Seconds to Mars (2 palkintoa)
Aiheesta muualla

Virallinen sivu (Arkistoitu – Internet Archive)
Tetrahydrofoolihappo

| Tetrahydrofoolihappo |
| --- | --- |


Tunnisteet
IUPAC-nimi:  (2S)-2-[[4-[(2-amino-4-okso-5,6,7,8-tetrahydro-1H-pteridin-6-yyli)metyyliamino]bentsoyyli]amino]pentaanidihappo
CAS-numero:  135-16-0
PubChem CID:  135398650
SMILES:  C1C(NC2=C(N1)NC(=NC2=O)N)CNC3=CC=C(C=C3)C(=O)NC(CCC(=O)O)C(=O)O
Ominaisuudet
Molekyylikaava:  C19H23N7O6
Moolimassa:  445,444 g/mol
Liukoisuus veteen:  Liukenee veteen
Tetrahydrofoolihappo (C19H23N7O6) on foolihapon johdannaisiin kuuluva orgaaninen yhdiste. Yhdiste on tärkeä koentsyymi useissa entsymaattisissa reaktioissa niin aitotumaisissa kuin esitumallisissa soluissakin.
Ominaisuudet, biosynteesi ja biologinen rooli

Tetrahydrofoolihappo on huoneenlämpötilassa kiteistä ainetta. Yhdisteen rakenne koostuu bisyklisestä pteridiinirakenteesta, p-aminobentsoehaposta johdetusta ryhmästä ja glutamiinihappo-osasta. Tetrahydrofoolihappo hapettuu suhteellisen helposti ilman hapen vaikutuksesta dihydrofoolihapoksi (C19H21N7O6). Yhdisteen stabiilius riippuu huomattavasti pH:sta ja stabiilein se pH:n ollessa 7,4. Tetrahydrofoolihappo on optisesti aktiivinen yhdiste ja sen ominaiskiertokyky natriumhydroksidia sisältävässä vesiliuoksessa on –16,9. Tetrahydrofoolihappoa voidaan syntetisoida kemiallisesti pelkistämällä foolihappoa happamissa olosuhteissa vedyttämällä tai natriumsyanoboorihydridin avulla.
Nisäkkäät pelkistävät foolihapon ensin dihydrofoolihapoksi ja edelleen dihydrofolaattireduktaasin katalysoimana tetrahydrofoolihapoksi. Nisäkkäät kykeneät biosyntetisoimaan pteridiinirakenteen, mutta eivät liittämään sitä p-aminobentsoehappoon ja glutamiinihappoon. Monet bakteerit sen sijaan kykenevät tekemään tämän. Tetrahydrofoolihappo toimii koentsyyminä useissa aminohappojen ja nukleotidien biosynteesiä katalysoivissa entsyymeissä. Siitä muodostuu myös useita esimerkiksi metyloituja tai formyloituja johdannaisia, jotka ovat niin ikään tärkeässä roolissa aminohappojen ja nukleotidien biosynteeseissä.
Aiheesta muualla

Human Metabolome Database (HMDB): Tetrahydrofolic acid (englanniksi)
DrugBank: Tetrahydrofolic acid (englanniksi)
Kyoto Encyclopedia of Genes and Genomes (KEGG): Tetrahydrofolic acid (englanniksi)
ChemBlink: (-)-L-5,6,7,8-Tetrahydrofolic acid (englanniksi)
Tetrafluorimetaani

| Tetrafluorimetaani |
| --- | --- |


Tunnisteet
CAS-numero:  75-73-0
PubChem CID:  6393
SMILES:  C(F)(F)(F)F
Ominaisuudet
Molekyylikaava:  CF4
Moolimassa:  88,01 g/mol
Sulamispiste:  -186,3 °C
Kiehumispiste:  -128 °C
Tiheys:  1,317 g/cm3 (-80 °C)
Liukoisuus veteen:  0,0188 g/l (25 °C)
Tetrafluorimetaani eli hiilitetrafluoridi (CF4) on metaanin fluorattuihin johdannaisiin kuuluva orgaaninen yhdiste. Yhdistettä käytetään muun muassa puolijohteitten valmistuksessa, kylmäaineena ja eristekaasuna.
Ominaisuudet

Huoneenlämpötilassa tetrafluorimetaani on väritöntä ja hajutonta ilmaa raskaampaa kaasua. Yhdiste ei liukene veteen, mutta liukenee moniin orgaanisiin liuottimiin. Tetrafluorimetaani on hyvin inertti kaasu, eikä juurikaan reagoi muiden aineiden kanssa. Tetrafluorimetaani ei ole myrkyllistä, mutta ilmaa raskaampana voi aiheuttaa tukehtumisvaaran syrjäyttämällä hapen.
Valmistus ja käyttö

Ensimmäisen kerran tetrafluorimetaania valmisti Henri Moissan vuonna 1886 grafiitin ja fluorin välisellä reaktiolla, mutta tässä muodostui lisäksi muita hiilen ja fluorin yhdisteitä. Puhtaana ainetta valmistivat ensimmäisen kerran Paul Lebeau ja Augustin Damiens vuonna 1926. Nykyään sitä valmistetaan teollisesti joko vetyfluoridin ja difluoridikloorimetaanin tai fluoritrikloorimetaanin välisellä reaktiolla tai elektrolysoimalla fluoridisuoloja käyttäen grafiittielektrodeja. Hyvin puhdasta tetrafluorimetaania voidaan valmistaa erittäin puhtaan hiilen ja fluorin välisellä reaktiolla. Laboratoriomittakaavassa tetrafluorimetaania voidaan valmistaa piikarbidin ja fluorin reaktiolla tai fluoraamalla hiilimonoksidia, hiilidioksidia tai fosgeenia rikkitetrafluoridilla.
Tetrafluorimetaania voidaan käyttää kylmäaineena kylmälaitteissa. Tärkein erittäin puhtaan yhdisteen käyttökohde on puolijohteiden valmistuksessa etsanttina käyttäminen. Yhdiste syrjäyttää hapen, minkä vuoksi sitä voidaan käyttää palojen sammuttamiseen.
President’s Trophy (Suomi)

President’s Trophy on jääkiekkoliiton kunniapuheenjohtajan Kai Hietarinnan lahjoittama erikoispalkinto, joka myönnetään jääkiekon parissa ansiokkaasti vaikuttaneelle henkilölle.
President’s Trophy -voittajat

| --- | --- |
 1993–1994 –  Jari Kurri  1994–1995 –  Timo Jutila  1995–1996 –  Hannu Virta  1996–1997 –  Jarmo Myllys  1997–1998 –  Teemu Selänne  1998–1999 –  Saku Koivu  1999–2000 –  Esa Tikkanen  2000–2001 –  Raimo Helminen  2001–2002 –  Janne Ojanen  2002–2003 – ei jaettu  2003–2004 –  Päivi Halonen  2004–2005 –  Ville Peltonen  2005–2006 –  Erkka Westerlund  2006–2007 – ei jaettu :  2007–2008 – ei jaettu  2008–2009 –  Sami Kapanen  2009–2010 –  Janne Ojanen  2010–2011 –  Mikael Granlund  2011–2012 –  Mikko Koivu  2012–2013 –  Antti Raanta  2013–2014 –  Teuvo Teräväinen  2014–2015 –  Ville Nieminen  2015–2016 –  Jesse Puljujärvi  2016–2017 –  Patrik Laine  2017–2018 –  Riikka Välilä  2018–2019 –  Kaapo Kakko  2020–2021 –  Pekka Virta  2022–2023 –  Marko Anttila
Luhtikäytävä

Luhtikäytävä ruotsalaisessa luhtiaitassa
Luhtikäytävä on rakennuksen ulkoseinällä kulkeva katoksellinen avokäytävä. Lämmittämättömän mutta sateelta suojatun käytävän tarkoituksena on mahdollistaa kulku rakennuksen eri tiloihin ja huoneistoihin.
Luhtikäytäviä on käytetty perinteisesti luhtiaitoissa sekä yhä nykyään luhtitaloissa.
Luhtitalossa luhtikäytävä (eli luhti) sijaitsee rakennuksen toisessa tai ylemmässä kerroksessa. Siitä kuljetaan asuinrakennuksen huoneistoihin ja eri kerrokset yhdistäviin porrashuoneisiin.
Apple

| Apple Inc>  |
| --- | --- |

 Applen pääkonttori, Apple Park.
Yritysmuoto:  julkinen osakeyhtiö
Osake:  NASDAQ: AAPL LSE: 0HDZ FWB: APC
ISIN:  US0378331005
Perustettu:  1976 (Apple Computer)
Perustaja:  Steve Jobs Steve Wozniak Ronald Wayne 
Toimitusjohtaja:  Tim Cook
Avainhenkilöt:  Luca Maestri, CFO Philip W. Schiller, SVP Markkinointi
Kotipaikka:  Apple Park, Cupertino, Kalifornia, Yhdysvallat
Toimiala:  elektroniikkateollisuus ja tietotekniikka
Tuotteet:  tietokoneet, älypuhelimet, taulutietokoneet, ohjelmistot, suoratoistopalvelut
Liikevaihto:  260,174 mrd. USD (2019)
Liikevoitto:  63,930 mrd. USD (2019)
Nettotulos:  55,256 mrd. USD (2019)
Henkilöstö:  137 000 (2019)
Tytäryhtiöt:  Apple Studios
Kotisivu:  www.apple.com/fi/
Infobox OKVirheellinen NIMI-arvo: 
Apple Inc. (tammikuuhun 2007 Apple Computer) on yhdysvaltalainen suuryritys, joka suunnittelee, kehittää ja myy kulutuselektroniikkaa, ohjelmistoja ja tietokoneita. Sen tunnetuimpia tuotteita ovat Macintosh-tietokoneet (”Mac”), iPhone-puhelimet, iPad-taulutietokoneet, iPod-musiikkisoittimet, Apple Watch -älykellot, Apple TV -mediasoittimet, iMovie-videomuokkausohjelma sekä laitteilleen kehittämät macOS-, iOS- , watchOS- ja tvOS-käyttöjärjestelmät.
Historia > Alkuvaihe

Applen perustivat Steve Jobs, Steve Wozniak ja Ronald Wayne 1. huhtikuuta 1976 nimellä Apple Computer. Wayne vetäytyi pian tämän jälkeen.  Yrityksen nimen keksi Steve Jobs palattuaan töistä omenafarmilta, jossa tämä toisinaan työskenteli. Jobsin korvissa Apple kuulosti ”hauskalta, henkevältä eikä uhkaavalta”. Lisäetuna Apple tuli aakkosissa ennen Ataria.
Wozniak oli käyttänyt osituskäyttöjärjestelmää ja halusi oman tietokoneen, jolloin hän päätti suunnitella oman.
Wozniak suunnitteli ja rakensi tietokoneen (Apple I), jota hän esitteli tietokonekerhon jäsenille ja Jobs ehdotti tietokoneen myymistä kerhon jäsenille. Yritys perustettiin tämän jälkeen. Tietokoneen rahoittamiseksi Jobs myi Volkswagen-pikkubussinsa ja Wozniak myi taskulaskimensa. Wozniak halusi myydä tietokonetta vain hieman yli osiensa hinnan, mutta Jobs teki sopimuksen paikallisen Byte Shop -liikkeen kanssa, jolle he tekivät sopimuksen 50 kappaleen myymisestä. Tietokone myytiin liikkeelle 500 dollarin hinnalla, jolloin voittomarginaalin jälkeen yhden hinnaksi tuli 666,66 dollaria.
Koska Jobsilla ei ollut rahaa tarvittuihin komponentteihin ja pankit eivät myöntäneet lainaa hän sai Cramer Electronicsilta ennakkoon osat kolmenkymmenen päivän maksuajalla osoittamalla tilauksen Byte Shopista. Kun Byte Shopin Paul Terrell näki tietokoneen, joka ei ollut yksistään käyttökuntoinen kokonainen tietokone (siinä ei ollut virtalähdettä, näyttöä, näppäimistöä), Terrell oli haluton maksamaan, mutta Jobs vakuutti tämän, ja tietokonetta myytiin noin 200 kappaletta huhtikuusta 1976 syyskuuhun 1977.
Apple II:n rakentamisen aikaan he tarvitsivat rahaa tuhannen emolevyn valmistamiseen 250 dollarin kappalehinnalla, johon he tarvitsivat 250 000 dollaria. Mike Markkula auttoi liiketoimintasuunnitelman kirjoittamisessa ja päättyi liittyä kolmantena osakkaana. Jobs sai yhteyden ”enkelisijoittajana” tunnettuun Mike Markkulaan, joka toi hankkeeseen mukaan myös riskisijoittaja Arthur Rockin.
Vuonna 1977 julkaistiin tunnetuksi tullut Apple II -mikrotietokone, joka oli yksi tietokonepelien pelaamiseen soveltuvasta "vuoden 1977 kolmikosta".
Apple III:n kehitys alkoi vuonna 1978 ja se julkaistiin vuonna 1980. Apple III suunnattiin yrityskäyttöön, mutta se oli epäluotettava useiden ongelmien vuoksi. Vuotta myöhemmin julkaistu IBM PC oli myös merkittävästi edullisempi.
Xerox Alton tekniikan näkeminen vakuutti Steve Jobsin muuttamaan Apple Lisan tekstipohjaisesta graafiseen käyttöliittymään perustuvaksi. Lisan kehitys alkoi vuonna 1978 ja se esiteltiin 19. tammikuuta 1983. Lisasta tuli floppi: se oli suunnattu yrityskäyttöön, mutta sen korkea hinta karkotti asiakkaat, jotka valitsivat yhä edullisemman IBM PC:n.
Historia > Macintosh ja toiminnan laajentuminen

Vuonna 1984 Apple julkaisi ensimmäisen Macintosh-sarjan tietokoneen (julkaistu nimellä "Apple Macintosh"), joka on myöhemmin nimetty uudelleen Macintosh 128K. Sen myynti alkoi vahvasti mutta laski pian, ja ensimmäisen mallin nimi muutettiin kun Macintosh 512K julkaistiin. Ensimmäinen Macintosh esiteltiin Ridley Scottin ohjaamalla mainoksella 1984, joka esitettiin Super Bowl -tapahtuman väliajalla. Tietokoneessa on Mac OS -käyttöjärjestelmä, jossa on graafinen käyttöliittymä.
1980-luvun lopulla Apple teki prototyyppejä, joissa käytettiin ARM-suorittimia. Tämän seurauksena Apple osti osuuden Acorn Computersin ja VLSI Technologyn kanssa perustetusta Arm-yhtiöstä. Suoritinta käyttävästä vuonna 1993 julkaistusta Apple Newton -kämmentietokoneesta ei tullut menestystä, mutta myöhemmin Apple julkaisi suoritinta käyttäviä menestyksekkäitä tuotteita (iPod, iPhone ja iPad).
1990-luvun puolivälissä Apple kehitti Apple Bandai Pippin -pelikonsolin.
Vuonna 1996 Apple osti NeXT-yhtiön. NeXTin käyttöjärjestelmä Nextstep perustui BSD Unixille ja Mach-ytimelle ja sisälsi ennakoivan moniajon sekä muistisuojauksen, joita Mac OS kaipasi. Syyskuussa 1997 Microsoft sijoitti varoja kaipaavaan Appleen 150 miljoonaa dollaria. Vastineeksi Apple luopui Microsoftia vastaan nostamastaan pitkään vireillä olleesta oikeusjutusta. Apple oli haasteessaan väittänyt, että Microsoft kopioi Mac OS:n ulkonäköä ja käyttötuntumaa Windowsiin. Apple julkaisi Mac OS X -käyttöjärjestelmän ensimmäisen version vuonna 1999.
Historia > 2000-luku

9. tammikuuta 2007 aiemmin nimellä Apple Computer tunnettu yrityksen nimi lyheni muotoon Apple (suom. Omena), joka sopi paremmin kattamaan yhtiön laajentuneet liiketoiminta-alueet.
Elokuussa 2018 Applesta tuli maailman ensimmäinen yksityinen yhtiö, jonka markkina-arvo ylitti biljoona dollaria.
Heinäkuussa 2019 Apple ilmoitti ostavansa Intelin modeemiliiketoiminnan.
Apple on tehnyt Suomessa ainakin kaksi yritysostoa. Vuonna 2017 yhtiö osti Beddit-univalvontalaitteen ja vuonna 2019 keinoälyä kehittävän Curious AI -startupin.
Tammikuussa 2024 yhtiö alkoi maksamaan korvauksia käyttäjille vuoden 2020 sovintoesityksen mukaisesti johtuen iPhone-puhelimien hidastumisesta.
Maaliskuussa 2024 uutisoitiin EU:n langettamasta 1,8 miljardin euron suuruisesta sakosta Applelle kilpailulainsäädännön rikkomisesta suoratoistopalveluissa. Apple esti palveluntarjoajia kertomasta käyttäjille vaihtoehtoisista maksutavoista, jotka eivät käyttäneet Applen kauppaa. Applea on määrätty poistamaan kaikki rajoitukset.
Syyskuussa 2024 kerrottiin, että Applen on maksettava 13 miljardia euroa verorästejä EU:lle.
Marraskuussa 2024 kerrottiin Applelle tulevista sakoista digimarkkinasäädöksen rikkomisesta Applen sovelluskaupassa. Säädöksen rikkomisesta voidaan määrätä kymmenen prosentin sakko vuotuisesta globaalista liikevaihdosta ja 20 prosentin sakko toistuvista rikkomuksista. Applen liikevaihdolla tämä tarkoittaisi 38 miljardin dollarin sakkoja.
Euroopan komissio on vaatinut Applelta vastausta geolukituksen aiheuttamiin ongelmiin, joka on vastoin EU:n vapaan liikkuvuuden säädöksiä. Geolukitus estää käyttäjiä kauppapaikoilta kun nämä liikkuvat maasta toiseen.
Henkilöitä

Applen historiaan on liittynyt monia merkittäviä nimiä. Macintosh-tietokoneiden markkinoinnista 1980-luvulla vastasi tunnettu teknologiakonsultti Guy Kawasaki. Yhtiön tuotekehitykseen on vaikuttanut läheinen yhteys Carnegie Mellonin ja Stanfordin yliopistoihin. Tästä esimerkkinä on OS X -käyttöjärjestelmän kehitystä johtanut Avie Tevanian, joka kirjoitti Mach-ytimen 1980-luvulla Carnegie Mellonin yliopistossa yhdessä Richard Rashidin kanssa.lähde?
Muotoilija Jonathan Ive työskenteli Applella vuodesta 1992 vuoteen 2019. Hän johti yhtiön muotoiluryhmää, joka suunnitteli monia menestyksekkäitä tuotteita, kuten iMacin ja Apple Watchin.
Yritysvastuu > Verosuunnittelu

New York Times on tutkinut Applen veronmaksua ja selvittänyt tapaa jolla se tekee verosuunnittelua. Applella on postilaatikkokonttoreita veroparatiiseissa, ja sen toimistoja on muun muassa Nevadassa Renossa, jossa ei ole lainkaan yritysveroja. Rahaliikennettä reititetään Luxemburgin kautta, ja se tuottaa merkittävää verohelpotusta. Paratiisin paperit -tietovuoto veronkiertäjistä lisäsi tietoa Applen käyttämistä toimista.
Yritysvastuu > Lapsityövoima

Amnestyn mukaan Applen laitteissa voi olla lapsityöllä valmistettua metallia. Amnesty seurasi vuonna 2016 julkaistussa raportissaan kobolttimalmin tuotantoketjua alkaen alkutuotannosta epävirallisella kaivoksella, jolla käytettiin lapsityövoimaa. Ketju johti 16 suuryritykseen, joiden joukossa oli Apple.
Apple kertoo tutkivansa Amnestyn väitteitä ja arvioivansa uudelleen hankintaketjuaan useiden eri raaka-aineiden osalta. Amnestyn mukaan Apple ei ole kuitenkaan luovuttanut tarpeeksi tietoja, joilla riippumattomat tutkijat voisivat todentaa laitteissa käytettyjen metallien alkuperän.
Yritysvastuu > Määrävän markkina-aseman väärinkäyttö

Yhdysvaltain oikeusministeriö on nostanut lakikanteen Applea vastaan johtuen toiminnasta älypuhelinmarkkinoilla. Syytteen mukaan Apple haittaa yhteentoimivuutta kilpailijoiden kanssa ja vaikeuttaa kehittäjien siirtymistä toisille alustoille. Esimerkkinä on mainittu kuvien heikko laatu ja salaamattomat viestiyhteydet.
Yritysvastuu > Pimeät käytännöt

Euroopan komissio on ilmoittanut tutkivansa Applea muiden yritysten ohella pimeistä käytännöistä. Euroopan komissio epäilee yrityksiä digimarkkinasäädöksen rikkomisesta. Applen kohdella tutkimus keskittyy sovelluskaupan ("App Store") ohjaamiseen sekä Safari-selaimen valintoihin.
Brändi

Applen brändi on listattu maailman arvokkaimpien joukkoon. Business Week -lehden artikkelissa vuonna 2007 arvioitiin syitä olevan neljä:
Tuotteet täyttävät todellisen tarpeen ja ovat helppokäyttöisiä
Tuotteilla on selkeä ja linjakas design
Asiakkaiden ja median annetaan hoitaa markkinointi
Tuotteita ei kohdisteta millekään erityiselle ikäryhmälle
Fortune-lehti nimitti Applen vuonna 2008 Yhdysvaltojen arvostetuimmaksi yhtiöksi ja vuosina 2008–2010 koko maailman arvostetuimmaksi yhtiöksi.
Applen brändin arvoksi määritettiin 2009 kesäkuussa 63 miljardia dollaria, joten se olisi näin maailman kuudenneksi arvokkain. Syyskuussa 2013 Interbrand puolestaan julkaisi kansainvälisen brändivertailun, jonka mukaan Applen brändi olisi noussut kärkipaikalle maailman arvokkaimmaksi brändiksi. Vertailun mukaan Applen brändiarvo on 98,3 miljardia dollaria.
Apple tunnetaan erityisesti kuvankäsittelyn ja videotuotannon ammattilaisten keskuudessa. Applen Final Cut Pro hallitsi vuonna 2007 Yhdysvaltain editointimarkkinoita 49 % markkinaosuudella . Muita tunnettuja Applen ohjelmistotuotteita ovat iLife, iWork, Logic Studio -äänieditointiohjelmisto sekä Aperture-kuvankäsittely- ja -medianhallintaohjelmisto.
Talouslehti Fortunen tekemän kartoituksen mukaan ihailluin yhtiö vuonna 2010 oli Apple ja se säilytti kärkisijansa vuonna 2011.
Yhtiön päämaja

Applen uuden Apple Park -pääkonttorin katolla on 18 megawatin verran aurinkopaneeleja.
Tuotteita

Yhtiön tuotteita ovat Macintosh-tietokoneet, iPod-musiikkisoitin, Apple Watch -kello, iPhone-älypuhelin, iPad-taulutietokone ja Apple TV. Yhtiöllä on Mac OS-, macOS (ent. Mac OS X)- ja iOS-käyttöjärjestelmät. Yhtiön ohjelmistoja ovat iLife-, iMovie- ja iWork-ohjelmistot sekä Xcode.
Yhtiön kauppapaikka ja suoratoistopalvelu ovat App Store ja iTunes.
Muita tuotteita ovat iCloud ja AirPods.
Applen toimitusjohtajat

| Vuodet | Nimi |
| --- | --- |
1977–1981: Michael "Scotty" Scott
1981–1983: A. C. "Mike" Markkula
1983–1993: John Sculley
1993–1996: Michael Spindler
1996–1997: Gil Amelio
1997–2011: Steve Jobs
2011–: Tim Cook
Prešovin rautatieasema

| Prešovin rautatieasema,   Železničná stanica Prešov |
| --- | --- |
 Prešovin rautatieasema.
Perustiedot
Sijainti:  48.9835°N, 21.2499°E
Osoite:  Masarykova 25, 080 01 Prešov
Kunta:  Prešov
Valtio:  Slovakia
Etäisyydet:  (Etäisyydet noin) Bratislava 444 km, Žilina 243 km, Poprad-Tatru 102 km, Košice 33 km, Nové Zámky 468 km; Wien 510 km; Budapest-Nyugati (Budapest Läntinen) km; Praha 706 km; Berliini 1237 km; jne.
Avattu:  1872
Liikenne
Liikennöitsijä(t):  Slovakian tasavallan rautatiet
Kaukoliikenne:  kattavasti eri puolille Slovakiaa ja ulkomaille
Asemarakennus
Lipunmyynti:  kyllä
Prešovin rautatieasema (slovakiksi Železničná stanica Prešov, tai Prešov hlavná stanica eli Prešovin päärautatieasema) on rautatieasema Slovakian itäosassa Prešovin kaupungissa.
Asema kuuluu osana Slovakian tasavallan rautateiden (ŽSR) yhteensä 292:n rautatieaseman (2022) palveluverkostoon. Prešov on risteysasema Puolan rajan tuntumaan johtavalla ratayhteydellä (188) Košice – Plaveč - Čirč - Muszyna (PL). Ratayhteys 193 Prešov - Humenné johtaa itään. Lisäksi on pohjoiseen johtava, päättyvä ratayhteys Prešov - Bardejov (194).
Aiheesta muualla

Kuvia tai muita tiedostoja aiheesta Prešovin rautatieasema Wikimedia Commonsissa
IC-junayhteyksien haku (englanniksi) (zssk.sk)
Prešov: ODCHODY / DEPARTURES (lähituntien lähtevät junat) (Arkistoitu – Internet Archive) (englanniksi) (zsr.sk)
Prešov: PRÍCHODY / ARRIVALS (lähituntien saapuvat junat) (Arkistoitu – Internet Archive) (englanniksi) (zsr.sk)
Online webkamery: Železničná stanica, Prešov (kukaj.se)
Portugalin kieli

| Portugalin kieli |
| --- | --- |
 Portugalin puhuma-alue ympäri maailmaa
Oma nimi:  língua portuguesa, português
Tiedot
Alue:  Afrikka, Etelä-Amerikka, Oseania, Eurooppa, Aasia
Virallinen kieli:   Portugali    Brasilia    Angola    Mosambik    Guinea-Bissau    Itä-Timor    Kap Verde    São Tomé ja Príncipe   Päiväntasaajan Guinea  Macao  Euroopan unioni
Puhujia:  234 100 000
Sija:  9.
Kirjaimisto:  latinalainen
Kielenhuolto:  Brasilian kirjallisuuden akatemia (Brasilia) Academia das Ciências de Lisboa (Portugali)
Kielitieteellinen luokitus
Kielikunta:  indoeurooppalaiset kielet
Kieliryhmä:  itaaliset kielet romaaniset kielet iberoromaaniset kielet
Kielikoodit
ISO 639-1:  pt
ISO 639-2:  por
ISO 639-3:  por
 Ohje 
Puhuttua euroopanportugalia.
Portugalin kieli (omakielinen nimi: português) on romaanisten kielten ryhmään kuuluva indoeurooppalainen kieli. Se syntyi Portugalissa ja Galiciassa ja on nykyään pääkielenä myös muun muassa Angolassa, Brasiliassa, Mosambikissa, Kap Verdellä sekä useissa muissa Afrikan ja Aasian valtioissa. Portugalia käytetään myös toisena kielenä useissa muissa maissa.
Portugali on puhujamääränsä perusteella maailman 9. suurin kieli. Sillä on yli 234,1 miljoonaa puhujaa, joista suurin osa asuu Portugalissa ja Brasiliassa. Portugali on äidinkielenä puhutuin kieli Etelä-Amerikassa (monissa espanjankielisissä maissa kuten Perussa, Paraguayssa ja Boliviassa on yhä merkittäviä alkuperäiskieliä puhuvia vähemmistöjä). Portugalin kieli levisi maailmalle siirtomaa-ajalla. Siirtomaa-ajalla portugalin kielestä kehittyi useita kreoleja erityisesti Karibialla, Afrikassa ja Aasiassa.